REGOLAMENT TA’ IMPLIMENTAZZJONI TAL-KUMMISSJONI (UE) 2022/1659

tas-27 ta’ Settembru 2022

dwar rekwiżiti ekwivalenti għall-introduzzjoni fl-Unjoni ta’ frott ta’ Citrus sinensis Pers., li joriġina mill-Iżrael fid-dawl tar-riskji maħluqa mit-Thaumatotibia leucotreta

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/2031 tal-Parlament Ewropew u tal-Kunsill tas-26 ta’ Ottubru 2016 dwar il-miżuri protettivi kontra pesti tal-pjanti, li jemenda r-Regolamenti (UE) Nru 228/2013, (UE) Nru 652/2014 u (UE) Nru 1143/2014 tal-Parlament Ewropew u tal-Kunsill u li jħassar id-Direttivi tal-Kunsill 69/464/KEE, 74/647/KEE, 93/85/KEE, 98/57/KE, 2000/29/KE, 2006/91/KE u 2007/33/KE (1), u b’mod partikolari l-Artikolu 41(3), it-tieni subparagrafu, u l-Artikolu 44(1) tiegħu,

Billi:

(1) Ir-Regolament ta’ Implimentazzjoni tal-Kummissjoni (UE) 2019/2072 (2) jistabbilixxi l-lista ta’ pesti ta’ kwarantina tal-Unjoni mhux magħrufa li jseħħu fit-territorju tal-Unjoni fil-Parti A tal-Anness II. Ir-Regolament ta’ Implimentazzjoni (UE) 2019/2072 għandu l-għan li jipprevjeni d-dħul, l-istabbiliment u t-tixrid ta’ tali pesti ta’ kwarantina fit-territorju tal-Unjoni, billi jistabbilixxi rekwiżiti speċjali, fl-Anness VII tiegħu, għall-introduzzjoni fit-territorju tal-Unjoni ta’ ċerti pjanti, prodotti mill-pjanti u oġġetti oħra.

(2) Thaumatotibia leucotreta (Meyrick) (“il-pest speċifikat”) huwa elenkat fil-Parti A tal-Anness II tar-Regolament ta’ Implimentazzjoni (UE) 2019/2072 bħala pest ta’ kwarantina fl-Unjoni, li mhuwiex magħruf li jeżisti fl-Unjoni. Huwa elenkat ukoll bħala pest ta’ prijorità fl-Anness tar-Regolament Delegat tal-Kummissjoni (UE) 2019/1702 (3).

(3) Jeżistu rekwiżiti speċjali għall-introduzzjoni fit-territorju tal-Unjoni ta’ diversi frott biex it-territorju tal-Unjoni jiġi protett mill-pest speċifikat. Għall-frott Citrus sinensis Pers. (‘il-frott speċifikat’) dawk ir-rekwiżiti huma stipulati fil-punt 62.1(d) tal-Anness VII tar-Regolament ta’ Implimentazzjoni (UE) 2019/2072 u jipprevedu għall-għażla ta’ approċċ sistematiku bl-applikazzjoni ta’ reġimi speċifiċi ta’ trattament bil-kesħa.

(4) L-Iżrael talab lill-Kummissjoni tirrikonoxxi l-approċċ sistematiku tiegħu għall-frott speċifikat bħala ekwivalenti għar-rekwiżiti speċjali stipulati fil-punt 62.1(d) tal-Anness VII tar-Regolament ta’ Implimentazzjoni (UE) 2019/2072.

(5) Dak l-approċċ sistematiku użat fir-rigward tal-frott speċifikat jinkludi l-issodisfar tar-rekwiżiti meħuda fis-siti tal-produzzjoni għall-monitoraġġ u l-kontroll tal-pest speċifikat, l-ispezzjoni tal-frott speċifikat fis-sit tal-produzzjoni u fil-faċilitajiet tal-ippakkjar, ir-rekwiżiti ta’ traċċabbiltà u l-ispezzjoni uffiċjali mwettqa qabel l-esportazzjoni. Dan jinkludi punti kritiċi tal-proċedura ta’ spezzjoni fl-għelieqi, fil-faċilitajiet tal-ippakkjar u qabel l-esportazzjoni, li jirriżultaw f’sospensjoni jew rifjut tal-esportazzjoni tal-frott speċifikat meta l-limiti rilevanti ma jintlaħqux.

(6) L-Awtorità Ewropea dwar is-Sigurtà fl-Ikel (“l-Awtorità”) wettqet valutazzjoni tar-riskju tal-komoditajiet għall-frott taċ-Citrus spp. importat mill-Iżrael (4). Dik il-valutazzjoni kienet tikkonċerna l-probabbiltà ta’ ħelsien mill-pesti fir-rigward tal-pest speċifikat. Barra minn hekk, ġew ipprovduti rakkomandazzjonijiet dwar kif jista’ jittejjeb l-approċċ sistematiku tal-Iżrael. L-Iżrael adatta l-approċċ sistematiku tiegħu filwaqt li qies dawk ir-rakkomandazzjonijiet.

(7) Abbażi tal-eżitu tal-valutazzjoni tar-riskju mwettqa mill-Awtorità, flimkien mal-konformità konsistenti tal-frott ikkonċernat mad-dritt tal-Unjoni, huwa ġġustifikat li jiġi aċċettat l-approċċ sistematiku adattati tal-Iżrael bħala ekwivalenti għar-rekwiżiti speċjali stabbiliti fil-punt 62.1(d) tal-Anness VII tar-Regolament ta’ Implimentazzjoni (UE) 2019/2072.

(8) Sabiex ikun hemm kemm jista’ jkun mill-inqas tfixkil fil-kummerċ, jenħtieġ li dan ir-Regolament jidħol fis-seħħ fit-tielet jum wara dak tal-pubblikazzjoni tiegħu.

(9) Jenħtieġ li dan ir-Regolament japplika sal-31 ta’ Mejju 2025 biex ikun jista’ jsir l-eżami mill-ġdid tiegħu.

(10) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 Definizzjonijiet Għall-iskopijiet ta’ dan ir-Regolament, japplikaw id-definizzjonijiet li ġejjin: (1) “pest speċifikat” tfisser Thaumatotibia leucotreta (Meyrick); (2) “frott speċifikat” tfisser frott ta’ Citrus sinensis Pers.

Artikolu 2 Rekwiżiti ekwivalenti Ir-rekwiżiti għall-introduzzjoni fit-territorju tal-Unjoni tal-frott speċifikat li joriġina mill-Iżrael stabbiliti fl-Anness ta’ dan ir-Regolament ta’ Implimentazzjoni għandhom jitqiesu ekwivalenti għal dawk stabbiliti fil-punt 62.1(d) tal-Anness VII tar-Regolament ta’ Implimentazzjoni (UE) 2019/2072.

Artikolu 3 Ċertifikat fitosanitarju Meta l-frott speċifikat li joriġina mill-Iżrael jiġi introdott fit-territorju tal-Unjoni abbażi tar-rekwiżiti ekwivalenti kif stabbiliti fl-Artikolu 2, dan għandu jkun akkumpanjat minn ċertifikat fitosanitarju li jindika: (a) il-kodiċijiet tas-sit tal-produzzjoni; kif ukoll (b) taħt l-intestatura “Dikjarazzjoni Addizzjonali”, id-dikjarazzjoni “Il-kunsinna tikkonforma mar-Regolament ta’ Implimentazzjoni tal-Kummissjoni (UE) 2022/1659”.

Artikolu 4 Dħul fis-seħħ u applikazzjoni Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika sal-31 ta’ Mejju 2025.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-27 ta’ Settembru 2022. Għall-Kummissjoni Il-President Ursula VON DER LEYEN

(1) ĠU L 317, 23.11.2016, p. 4.

(2) Ir-Regolament ta’ Implimentazzjoni tal-Kummissjoni (UE) 2019/2072 tat-28 ta’ Novembru 2019 li jistabbilixxi l-kundizzjonijiet uniformi għall-implimentazzjoni tar-Regolament (UE) 2016/2031 tal-Parlament Ewropew u tal-Kunsill rigward il-miżuri protettivi kontra l-pesti tal-pjanti, u li jħassar ir-Regolament tal-Kummissjoni (KE) Nru 690/2008 u jemenda r-Regolament ta’ Implimentazzjoni tal-Kummissjoni (UE) 2018/2019 (ĠU L 319, 10.12.2019, p. 1).

(3) Ir-Regolament Delegat tal-Kummissjoni (UE) 2019/1702 tal-1 ta’ Awwissu 2019 li jissupplimenta r-Regolament (UE) 2016/2031 tal-Parlament Ewropew u tal-Kunsill billi jistabbilixxi l-lista ta’ pesti ta’ prijorità (ĠU L 260, 11.10.2019, p. 8).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach. EFSA Journal 2021; 19(3):6427, 36 pp. https://doi.org/10.2903/j.efsa.2021, 6427